ค่าฝุ่น PM 2.5 ในภาคเหนือและภาคอีสานปรับตัวดีขึ้นบางพื้นที่ ส่วน กทม.และปริมณฑลฝุ่นสูงขึ้นทุกพื้นที่ พบสูงระดับสีส้ม 9 พื้นที่ โดยต้องเฝ้าระวังพิเศษ 19 ก.พ.นี้
ค่าฝุ่น PM 2.5 ในภาคเหนือและภาคตะวันออกเฉียงเหนือปรับตัวดีขึ้นบางพื้นที่ ส่วนกรุงเทพมหานครและปริมณฑลฝุ่นสูงขึ้นทุกพื้นที่ พบสูงระดับสีส้ม 9 พื้นที่ โดยต้องเฝ้าระวังพิเศษวันที่ 19 กุมภาพันธ์นี้                                                             นายปิ่นสักก์ สุรัสวดี อธิบดีกรมควบคุมมลพิษ (คพ.) ในฐานะประธานศูนย์แก้ไขปัญหามลพิษทางอากาศ (ศกพ.) กล่าวว่า วันนี้ (18 ก.พ.66) ค่าฝุ่นละอองขนาดไม่เกิน 2.5 ไมครอน (PM 2.5) ในพื้นที่ภาคเหนือ 17 จังหวัด พบทุกพื้นที่ค่าฝุ่น PM 2.5 ปรับตัวสูงขึ้นเล็กน้อยบางพื้นที่ โดยมี 2 พื้นที่ยังสูงในระดับสีส้มเริ่มมีผลกระทบต่อสุขภาพ บริเวณ ต.ในเวียง อ.เมือง จ.น่าน และต.ธานี อ.เมือง จ.สุโขทัย อยู่ที่ 53 – 62 ไมโครกรัมต่อลูกบาศก์เมตร เพราะยังพบการเผาในที่โล่งและการเปลี่ยนแปลงของสภาพอากาศที่มีผลต่อการสะสมของหมอกควัน พร้อมขอความร่วมมือประชาชนงดการการบริหารจัดการเชื้อเพลิงจนกว่าสถานการณ์จะคลี่คลายลง ขณะที่ ภาคตะวันออกเฉียงเหนือ พบหลายพื้นที่ค่าฝุ่น PM 2.5 ปรับตัวขึ้นบางพื้นที่ ภาพรวมคุณภาพอากาศดีมากถึงปานกลาง                                          สำหรับกรุงเทพมหานครและปริมณฑลคุณภาพอากาศดีถึงเริ่มมีผลกระทบต่อสุขภาพ โดยค่าฝุ่นปรับตัวสูงขึ้นทุกพื้นที่ จากสภาพอากาศปิดและลมอ่อนทำให้ฝุ่นสะสมตัวสูงขึ้น ซึ่งมีค่าสูงระดับสีส้ม 9 พื้นที่ อยู่ที่ 51 - 60 ไมโครกรัมต่อลูกบาศก์เมตร คือ ต.บางพูด อ.ปากเกร็ด จ.นนทบุรี , แขวงคลองกุ่ม เขตบึงกุ่ม , เขตคลองสามวา , ริมถนนพระราม 3 เขตยานนาวา , ริมถนนบางนา-ตราด เขตบางนา , ริมถนนลาดกระบัง เขตลาดกระบัง , ริมถนนศรีนครินทร์ เขตประเวศ , ริมถนนมาเจริญ เพชรเกษม 81 เขตหนองแขม และริมถนนพหลโยธิน เขตบางเขน ทั้งนี้ ศูนย์แบบจำลองคุณภาพอากาศและภูมิศาสตร์สารสนเทศ กรมควบคุมมลพิษ (คพ.) ได้คาดการณ์สถานการณ์ฝุ่นละออง PM 2.5 ช่วงวันที่ 19 – 20กุมภาพันธ์ มีแนวโน้มฝุ่นละอองขึ้นสูงได้บางพื้นที่ โดยเฉพาะวันที่ 19 กุมภาพันธ์ต้องเฝ้าระวังเป็นพิเศษ ทั้งนี้ สามารถติดตามสถานการณ์คุณภาพอากาศได้ทางแอปพลิเคชั่น Air4Thai และ AirBKK